১৯৮৮ সালে ঢাকার বিশ্বসাহিত্য কেন্দ্রে যাইতে শুরু করি। ওইখানে বেশ কিছু বইপত্র পড়া শুরু হয়। বিদ্যোৎসাহী তরুণ বন্ধুবান্ধবদের সঙ্গে  দেখাসাক্ষাৎ শুরু হইল। ওয়াও। ওই সময়ে আমি আমার প্রায় মধ্যবিত্ত বলয়ের বাইরে অল্প বিস্তর স্বচ্ছল ফ্যামিলির ছেলেমেয়েদের নিকটবর্তী হওয়া শুরু করি। ওইখানে আমার প্রতিভা বিক্রয়টা জরুরি ছিল। আগে গান শিখতাম (৮৪)। কিছুদিন আগে নাটকের দলে (৮৬) অভিনয় করছি। এখন স্বচ্ছলতর সংস্কৃতিসেবীরা দেখলাম আবৃত্তি করে। আমার কবিতা লেখা শুরুর (৮৭) বছর দুয়েকের মইধ্যে ছবি আঁকার শুরু। ১৯৮৯ সাল থিকা আমি নিউ মার্কেটের মডার্ন নামরে দোকান থিকা নিয়মিত ছবি আঁকনের খাতা কিনতাম। যেহেতু খাতা কিনতাম, ছবি আঁকতাম। দিনমান আমি ওই খাতা লইয়া ঘুরতাম। আর  স্ট্যাডলার ২বি পেনসিল দিয়া ঘইষা ঘইষা ছবি আঁকতাম। ঢাকার বিশ্বসাহিত্য কেন্দ্র আর শাহবাগের আজিজ মার্কেট আছিল আমার সীমানা। এ ছাড়া যখন যেথায় যাইতাম খাতা থাকত সঙ্গে।